Trond (51) mistet livet på Utøya: Beskrives som verdens beste pappa
Fredag gikk rettsmedisinerne gjennom obduksjonsrapportene på ni av ofrene på Utøya. Etter hver rapport fortalte bistandsadvokatene litt om offeret, og flere av dem virket beveget når de leste opp familiens siste hilsen til de døde. Thomas Benestad, bistandsadvokat for familien til avdøde Lejla Selaci (17), kjempet mot tårene da han leste opp familienes beskrivelse av Fredrikstad-jenta som ble skutt på øya. - Lejla spredte latter og glede hver eneste dag, og hun er kjent for å stå for rettferdighet, solidaritet og demokrati. Hennes favorittsitat var at «du skal være mot andre som du vil at andre skal være mot deg, og jeg vil være med på å få alle til å føle seg bedre», fortalte han. - Vi savner deg veldig Lejla men vi vil aldri gi opp, vi skal kjempe videre for dine idealer. Vi elsker deg, hilsen mamma og pappa, leste Benestad fra familien. Han var tydelig preget av å lese opp famiiens siste hilsen til Lejla, og stemmen hans brast flere ganger. Mange i salen gråt.Mange pårørende hadde på forhånd sagt at de gruet seg til fredagen, hvor rettsmedisineren begynte å gå gjennom de omfattende obduksjonsrapportene. Det første offeret som ble presentert i retten var Trond Berntsen (51). Av hensyn til de pårørende, viste ikke rettsmedisinerne bilder av ofrene i retten, men et kart over Utøya, hvor det var markert hvor de var funnet. Rettsmedisiner Torleiv Ole Rognum viste med to sonder på en dukke hvor ofrene ble skutt. - Berntsen har minst fem skuddskader, sa Rognum, som fortsatte med å beskrive hvor de enkelte skuddene traff 51-åringen. Etter at rettsmedisineren hadde forklart hvordan Berntsen ble drept, ble det lest opp noen linjer om hvordan den avdøde politimannen var som person.Berntsen var en av vaktene på Utøya. Han ble funnet skutt foran hovedhuset på Utøya og kan ha holdt på å avsløre at Breivik ikke var en ekte politimann, rett før han ble drept. - Han beskrives av kolleger som solid, uredd og en de stoler på. Han hadde både familie, kjæreste og en stor bekjentskapskrets hvor Tronds ærlighet blir minnet, leste en av bistandsadvokatene opp i retten.Trond Sandsbråten ved Søndre Buskerud politidistrikt beskrev etterpå hvor de neste fire ofrene ble funnet døde. - Rune Havdal var også en av vaktene på Utøya. Han ble funnet på gressbakken like ved LO-hyttene, fortalte Sandsbråten til retten. Etterpå leste bistandsadvokaten opp noen ord om Havdal. - Han var opprinnelig fra Rennebu i Sør-Trøndelag, men flyttet til Nedre Eiker da han var ung. Han hadde vært vakt på Utøya i 15 år, til daglig jobbet han som selvstendig næringsdrivende og hadde også bakgrunn som vekter. - Han hadde en stor familie og mange venner. Han etterlot seg tre barn, savnet er stort for alle.Det neste offeret var Hanne Anette Balch Fjalestad (43), som var frivillig for Norsk folkehjelp. Hun ble også funnet ved LO-hyttene. Hun etterlot seg fire barn. - Hanne var svært opptatt av barna sine. Hun viet mye av sitt liv til frivilig arbeid både korps og frivillig arbeid med barn i pinsemenigheten. Hun var på Utøya som frivillig i folkehjelpen. Hanne var en enorm omsorgsperson som ville alle godt, og det er mange som saver henne. Barna vil alltid savne den gode mammaen sin, sa bistandsadvokat Inger Marie Støen. Etterpå gikk de gjennom skadene på Snorre Haller, som også ble funnet drept på øya. Han var på Utøya som representant for Fellesforbundet. De viste senere skadene på Rolf Christopher Johansen Perrau (25), og fortalte at han hadde vært på Utøya sammen med lillebroren, som overlevde. 25-åringen var blant de første som mistet livet på øya 22. juli. Familien fortalte i går til VG Nett at de ville være til stede når sønnens obduksjonsrapport ble gjennomgått. De gikk til slutt gjennom skadene på Birgitte Smetbak, som bare var 15 år da hun mistet livet på Utøya. - Hun på Utøya for andre gang. Hun var omsorgsfull, glad i musikk og spilte gitar og piano. Hun hadde begynt å legge planer for fremtiden. Hun var moden for alderen, ifølge familien, sa familiens bistandsadvokat Mette Yvonne Larsen i retten.Torleiv Ole Rognum ved Folkehelseinstituttet fortalte tidligere fredag morgen hvordan obduksjonene hadde foregått. Han fortalte at over 100 personer hadde vært involvert i de omfattende obduksjonene. Han hadde med seg en stor dukke for å vise skadene på de avdøde, for å unngå å vise bilder av dem i retten.På forhånd sa flere pårørende til VG Nett at de gruet seg til barnas obduksjonsrapporter skulle gjennomgås. - Selv om vi som står ham nær kjenner innholdet i obduksjonsrapporten, vil det bli helt annerledes når vi får presentert de kalde fakta i rettssalen, sa Randi Perrau, mor til Rolf Christopher Perrau (25). Hele neste uke er også satt av til å gå gjennnom de til sammen 69 obduksjonsrappoortene.
Mange i rettssalen gråt da bistandsadvokatene fortalte om ofrene som mistet livet på Utøya 22. juli.